2010-10-06 Stoei nuus – statebond spele | Suid-Afrikaanse Stoei
2010-10-06 Stoei nuus – statebond spele
Oktober 6, 2010 deur stoei
Uit die beeld
Vat so! Richard Addinall van Boksburg het gister op die Statebondspele 'n silwermedalje vir Suid-Afrika losgestoei. Foto: Wessel Oosthuizen, Gallo Images
Die Suid-Afrikaanse stoeier Hugues Bella-Lufu het hom gistermiddag teen alle verwagtinge in op die tweede trappie van die wennerspo­dium bevind toe 'n oomblik van waansin deur 'n Australiese teenstander aan hom die silwermedalje in die Grieks-Roemeinse 96 kg-afdeling besorg het.
Bella-Lufu is aanvanklik derde in dié kompetisie op die Statebondspele hier geplaas nadat hy die Kanadees Eric Feunekes in die stryd om die bronsmedalje geklop het.
Die Indiër Anil Kumar het goud gewen nadat 'n woede-uitbarsting tydens die eindstryd tot die diskwalifisering van sy teenstander, die Aussie Hassene Fkiri gelei het. Bella-Lufu is terstond tot die tweede plek gepromoveer.
Die Suid-Afrikaner was een van twee stoeiers wat die land se medalje-totaal met silwer help groei het.Die Boksburger Richard Addinall het tweede in die Grieks-Roemeinse 74 kg-afdeling geëindig nadat Indië se Sanjay hom in die eindstryd geklop het.
Nóg 'n medalje in SA sakkie danksy stoeier
Suid-Afrika se Grieks-Roemeinse stoeispan het sy triomftog by die Statebondspele gister voortgesit toe hy 'n derde medalje binne twee dae gewen het.
Die Pretorianer Dean van Zyl het brons in die 84 kg-afdeling gewen nadat hy die Australiër Gene Kapaufs geklop het.
Daarmee het hy hom aangesluit by sy landgenote Hugues Bella-Lufu en Richard Addinall, wat Dinsdag silwer in hul onderskeie afdelings gewen het.
Van Zyl se medalje was egter stoei se enigste sukses op 'n dag wat Suid-Afrika verteenwoordigers in drie afdelings gehad het. Andries Schutte (120 kg) en Carlo van Wyk (55 kg) kon nie hond haar-af maak nie.